Fatuma Omar har somaliske rødder og er mor til en datter, der sidste år gik i 0. klasse på Ellekærskolen. Datteren var derfor igennem test-forløbet.

- Hun dumpede faktisk. Jeg synes også, at testen var svær for hende. Jeg sagde til hende, at vi selvfølgelig nok skulle hjælpe hende. Det samme gjorde lærerne, siger hun.

Fatuma Omars datter dumpede ikke for alvor, da prøven sidste år kun var et pilotprojekt, men derfor fik Fatuma Omar alligevel et chok, da hun første gang hørte om de nye test.

Ikke en normal test

Men testen er ikke en klassisk test i et stille lokale, hvor man ikke må tale sammen.

Det fortæller lektor i sprogtilegnelse Laila Kjærbæk fra Syddansk Universitet, der har været med til at lave prøverne.

- Det foregår i et fællesskab i klassen, som børnene kender og er vant til. Børnene har ikke selv en oplevelse af, at de bliver testet, siger hun.

Fatuma Omar blev også lettet, da hun fandt ud af, at det ikke var en klassisk test.

- Jeg troede, at det var en rigtig test, hvor de sad hver for sig, men de kom og skulle lege, så det var meget normalt for dem, siger hun.

Prøverne kommer tre gange på et skoleår og er formet som sproglege, der for eksempel tester elevernes evne til at rime eller bøje verber.

Betyder meget at bestå

Testen er udviklet i samarbejde med børnehaveklasse-ledere på 17 skoler, forklarer Laila Kjærbæk.